b'\n_START_ARTICLE_\nAliens\n_START_SECTION_\nArgument\n_START_PARAGRAPH_\nL\'oficial Ripley \xc3\xa9s l\'\xc3\xbanic membre de la tripulaci\xc3\xb3 del "Nostromo" que ha sobreviscut a l\'Alien, un organisme perfecte que \xc3\xa9s una m\xc3\xa0quina de matar molt agressiva. Finalment, Ripley \xc3\xa9s rescatada despr\xc3\xa9s de vagar per l\'espai durant cinquanta anys, temps durant el qual el planeta d\'Alien ha estat colonitzat per humans. Per\xc3\xb2, de sobte, es perd la comunicaci\xc3\xb3 amb la col\xc3\xb2nia, i s\'envia una expedici\xc3\xb3 de marines espacials per a investigar-ne els motius; Ripley va al capdavant d\'aquest equip de guerrers, amb la intenci\xc3\xb3 de destruir l\'amena\xc3\xa7a alien per sempre i rescatar els supervivents. Per\xc3\xb2 all\xc3\xa0 es trobaran amb milers de esgarifoses criatures, perqu\xc3\xa8 Alien s\'ha reprodu\xc3\xaft, i aquest cop la lluita \xc3\xa9s per la superviv\xc3\xa8ncia de la Humanitat.\n_START_SECTION_\nLes innovacions del film\n_START_PARAGRAPH_\nPotser un dels importants \xc3\xa8xits de la pel\xc2\xb7l\xc3\xadcula, a m\xc3\xa9s de mantenir la mateixa atmosfera claustrof\xc3\xb2bica i fosca de la seva predecessora, \xc3\xa9s el fet d\'aclarir els misteris plantejats en aquesta primera part sobre el cicle de vida dels aliens. I ho fa d\'una forma original i molt versemblant el que li confereix un realisme poques vegades vist. La col\xc3\xb2nia d\'aliens est\xc3\xa0 governada per una Reina, semblant a les reines dels insectes socials. Aquesta reina \xc3\xa9s molt m\xc3\xa9s gran que els altres individus i pon ous sense parar a trav\xc3\xa9s d\'un abdomen gegant adherit al seu t\xc3\xb2rax del qual es pot desprendre a voluntat si se sent atacada. I aqu\xc3\xad \xc3\xa9s on est\xc3\xa0 el m\xc3\xa9s fant\xc3\xa0stic de tot, perqu\xc3\xa8 aquests ous que posa s\xc3\xb3n de seguida recollits i agrupats pels abellots que protegeixen el seu cau._NEWLINE_Aquests ous resulten ser del mateix tipus que els trobats pels tripulants de la nau Nostromo a la primera part de la saga. Els abellots han de sortir de ca\xc3\xa7a amb periodicitat per capturar preses que seran exposades als ous de la reina. Dels ous surt la criatura en forma d\'aranya (facehugger) que va atemorir al film precedent. Aquesta aranya \xc3\xa9s la incubadora. \xc3\x89s la que introdueix la larva par\xc3\xa0sita en l\'aparell digestiu de l\'hoste. D\'aquesta manera queda tancat el cicle de vida convertint la pel\xc2\xb7l\xc3\xadcula en pe\xc3\xa7a fonamental per entendre a aquestes criatures que se\'ns presenten en El vuit\xc3\xa8 passatger i que ens deixen amb tantes inc\xc3\xb2gnites._NEWLINE_Aquest cicle de vida no era el que havia imaginat Ridley Scott en la seva primera part. Tota l\'estructura de la col\xc3\xb2nia alien, la reina, l\'engendrament dels ous i els abellots va ser creada a la segona part. Els curts i escenes suprimits a la primera part per a mantenir en misteri la criatura (Xenoforme), permeten que a la segona part es pugui inventar tot sobre aquesta, s\'explica i resol de forma molt enginyosa gaireb\xc3\xa9 tots els enigmes de la primera pel\xc2\xb7l\xc3\xadcula, i es minimitzen les incongru\xc3\xa8ncies dins del film: aquest nom utilitza el terme grec xenos, estrany (arrel del gas Xen\xc3\xb3) m\xc3\xa9s la paraula "formi", que t\xc3\xa9 forma.'